b'\n_START_ARTICLE_\nTransf\xc4\x83g\xc4\x83r\xc4\x83\xc8\x99an\n_START_SECTION_\nZgodovina\n_START_PARAGRAPH_\nCesta je bila zgrajena med letoma 1970 in 1974, ko je vladal Nicolae Ceau\xc8\x99escu, kot odgovor na vdor Sovjetske zveze na \xc4\x8ce\xc5\xa1koslova\xc5\xa1ko leta 1968 .  Ceau\xc8\x99escu je \xc5\xbeelel zagotoviti hiter voja\xc5\xa1ki dostop \xc4\x8dez gore ob morebitnem sovjetskem vdoru. Takrat je Romunija \xc5\xbee imela nekaj strate\xc5\xa1kih gorskih prehodov \xc4\x8dez ju\xc5\xbene Karpate iz predkomunisti\xc4\x8dne dobe (DN1 in DN67C) ali zgrajene v za\xc4\x8detnih letih komunisti\xc4\x8dnega re\xc5\xbeima (DN66). Ti prehodi so bili v glavnem skozi re\xc4\x8dne doline in bi jih Sovjeti zlahka blokirali in napadli. Ceau\xc8\x99escu je zato odredil gradnjo ceste \xc4\x8dez gorovje F\xc4\x83g\xc4\x83ra\xc8\x99, ki deli severozahodno in ju\xc5\xbeno Romunijo. _NEWLINE_Cesta, zgrajena predvsem zaradi voja\xc5\xa1kih potreb, je imela visoke finan\xc4\x8dne in \xc4\x8dlove\xc5\xa1ke stro\xc5\xa1ke. Delo je potekalo v alpskem podnebju na vi\xc5\xa1ini 2000 metrov, uporabili so pribli\xc5\xbeno 6 milijonov kilogramov dinamita in zaposlili mlade vojake, ki niso bili usposobljeni za miniranje. Mnogi delavci so umrli; uradni zapisi navajajo, da je 40 vojakov izgubilo \xc5\xbeivljenje, neuradne ocene delavcev pa govorijo o stotinah._NEWLINE_Cesta je bila uradno odprta 20. septembra 1974, \xc4\x8deprav se je delo, zlasti tlakovanje vozi\xc5\xa1\xc4\x8da, nadaljevalo do leta 1980.\n_START_SECTION_\nPotek\n_START_PARAGRAPH_\nCesta s serpentinami, dolgimi S-krivuljami in strmimi nakloni se vzpne do vi\xc5\xa1ine 2042 m. Je zelo privla\xc4\x8dna in izziv za pohodnike, kolesarje, voznike in motoriste. Zaradi topografije je povpre\xc4\x8dna hitrost pribli\xc5\xbeno 40\xc2\xa0km/h. Cesta omogo\xc4\x8da dostop do jezera B\xc3\xa2lea in slapa B\xc3\xa2lea._NEWLINE_Cesta je obi\xc4\x8dajno zaradi snega zaprta od konca oktobra do konca junija, odvisno od vremena. Lahko je odprta tudi do konca novembra ali pa je lahko zaprta celo poleti. Podatki o tem se dobijo v mestu Curtea de Arge\xc8\x99 in vasi Cartisoara._NEWLINE_Cesta ima ve\xc4\x8d predorov (skupaj 5)  in viaduktov kot katera koli druga cesta v Romuniji. Blizu najvi\xc5\xa1je to\xc4\x8dke, ob jezeru B\xc3\xa2lea, gre cesta skozi predor B\xc3\xa2lea, najdalj\xc5\xa1i cestni predor v Romuniji, 884 m._NEWLINE_Ob ju\xc5\xbenem delu ceste, v bli\xc5\xbeini vasi Arefu, je grad Poenari, ki je bil rezidenca Vlada III., navdih za grofa Drakulo Brama Stokerja._NEWLINE_Severni del se uporablja za letna kolesarska tekmovanja, tudi za Tour Romunija.\n_START_SECTION_\nV popularni kulturi\n_START_PARAGRAPH_\nCesta je vidna v britanski televizijski oddaji Top Gear v prvi epizodi serije 14 (november 2009). Jeremy Clarkson je izjavil, da je to \xc2\xbbnajbolj\xc5\xa1a cesta na svetu\xc2\xab, prej je to veljalo za prelaz Stelvio v Italiji.'